钦定古今图书集成/理学汇编/学行典/第119卷 > 朱子大全集 > 《答董叔重》
## 钦定古今图书集成/理学汇编/学行典/第119卷 > 朱子大全集 > 《答董叔重》

所论心之存亡，得之前日得《正思》书，说得终未明了。
适答之云：“此心有正而无邪，故存则正，不存则邪。”不
知渠看得复如何也？但来谕所谓“深体大原而涵养
之”，则又不必如此正。惟操则自存，动静始终，不越敬
之一字而已。近方见得伊洛拈出此字，真是圣贤真
的要妙工夫。学者只于此处著实用功，则不患不至
圣贤之域矣。